Riku Tuomola
Ura

Tuomola on Forssan Palloseuran kasvatti. Kaudella 2017–2018 hän toimi seuran C-nuorten kapteenina. Tuomola teki C-nuorten Mestiskarsinnoissa 20 ottelussa yli kolmen pisteen ottelukohtaisella keskiarvolla puolustajalle hurjat tehot 21+41=62, joilla hän oli FPS:n paras pistemies ja syöttäjä sekä voitti koko sarjan puolustajien piste-, maali- ja syöttöpörssin. Myös C-nuorten Mestiksessä Tuomola teki lähes kahden pisteen ottelukohtaisella keskiarvolla 16 ottelussa tehot 13+18=31, joilla hän voitti joukkueen sisäisen piste-, maali- ja syöttöpörssin sekä koko sarjan puolustajien piste-, maali- ja syöttöpörssin.
Kaudeksi 2018–2019 Tuomola siirtyi Porin Ässien organisaatioon. Kaudella 2020–2021 hän nousi seuran A-nuorten varakapteeniksi. Kesken kauden, helmikuussa 2021 Tuomola palasi kuitenkin loppukauden kattavalla sopimuksella kasvattajaseuraansa FPS:ään pelaamaan Mestistä. Hän pelasi siellä 12 runkosarjaottelua tehopistein 3+5=8.
Toukokuussa 2021 Tuomola teki 1+1-vuotisen SM-liigasopimuksen KooKoon kanssa. Hän aloitti kauden 2021–2022 seuran U20-joukkueessa, jonka tehokkain puolustaja Tuomola oli tehoilla 9+18=27. Hän sai tililleen ensimmäisen SM-liigaottelunsa runkosarjan kahdeksannella kierroksella 29. syyskuuta 2021 Turun Palloseuraa vastaan. Tuomola merkittiin KooKoon seitsemänneksi puolustajaksi, mutta hän jäi kuitenkin ilman peliaikaa. Tuomola sai ensimmäiset jääaikansa SM-liigassa kolmannessa ottelussaan 26. lokakuuta 2021 vieraissa Rauman Lukkoa vastaan. Hänet merkittiin KooKoon kolmospuolustajapariin Juho Rautasen viereen. Tuomola sai ottelussa jääaikaa 7.07 minuuttia. Kauden edetessä hänen roolinsa kasvoi ja Tuomola nousi loppukaudella KooKoon vakiokokoonpanoon, kun joukkueen puolustuksesta putosivat loukkaantumisten vuoksi mm. Sam Lofquist ja Saku Vesterinen sekä kesken pudotuspelien myös Petteri Nikkilä. Tuomola pelasi tulokaskautensa aikana 29 runkosarjaottelua tehden kaksi syöttöpistettä ja kymmenen playoff-ottelua tehden yhden syöttöpisteen. Helmikuussa 2022 KooKoo lainasi hänet yhden ottelun ajaksi Tampereen Ilvekseen, kun joukkueelta oli useita pelaajia sivussa. Huhtikuussa 2022 KooKoo käytti Tuomolan sopimuksessa olleen option ja teki vuoden mittaisen jatkosopimuksen hänen kanssaan.
Kaudella 2022–2023 Tuomola pelasi SM-liigassa 20 runkosarjaottelua tehopistein 1+2=3 ja viisi playoff-ottelua tehden yhden syöttöpisteen. Hän pelasi ison osan kaudestaan myös KooKoon U20-joukkueessa. Marraskuussa 2022 seura lainasi Tuomolan viikon mittaisella sopimuksella FPS:n Mestis-joukkueeseen, jossa hän pelasi kolme ottelua.
Tuomola siirtyi kaudeksi 2023–2024 vuoden mittaisella sopimuksella Mestis-joukkue Imatran Ketterään. Hänet nousi kauden edetessä joukkueen varakapteeniksi. Syyskuussa 2023 Ketterä lainasi hänet viikon mittaisella sopimuksella takaisin KooKoohon, kun Charles-Edouard D’Astous oli sivussa joukkueen toiminnasta henkilökohtaisista syistä. Tuomola pelasi siellä yhden ottelun. Hän teki Ketterässä runkosarjan aikana 48 ottelussa tehot 7+21=28, joilla Tuomola oli joukkueen tehokkain puolustaja. Hän jakoi koko Mestiksen puolustajien pistepörssin neljännen sijan Kiekko-Espoon Vili Laitisen ja Hokin Niko Mikkolan kanssa. Tuomola voitti kauden päätteeksi Mestis-hopeaa.
Kaudeksi 2024–2025 Tuomola siirtyi jatkamaan Mestis-pelejään vuoden mittaisella sopimuksella Jokereihin.